\nPovestirile ce compun volumul lui George C. Dumitru ii dau imediat cititorului senzatia unei imersari in lumea romaneasca actuala. O lume de oameni prizonieri ai grijilor de zi cu zi: castigarea existentei, dificultatile din cuplu, copiii care cresc si problemele lor cu scoala, cu telefoanele mobile, jocurile pe calculator si retelele de socializare ce-i acapareaza. Priviti de autor cu o ironie in care pare sa se strecoare uneori si o unda de duiosie, protagonistii acestor povestiri - personaje adesea cenusii, banale - sunt sistematic invinsi in incercarile lor de a depasi constrangerile cotidianului si de a se implini. Un angajat al unei corporatii planuieste in amanunt seducerea unei colege, dar un incident face ca operatiunea sa se sfarseasca, umilitor, inainte de a incepe. Un altul, atras de perspectiva de a urca in ierarhia firmei, se imbata cu comice visuri de marire care nu asteapta decat urmatoarea sedinta pentru a se spulbera la contactul cu realitatea. O femeie care a renuntat la cariera pentru a se consacra familiei - de fapt, slujirii unui sot de care e dominata - se straduieste sa se convinga singura printr-un adevarat program de viata ca a gasit calea spre fericire...\n